TOP ดีด 3% รับกำไรปี 65 โตทะลัก 160% โบรกเคาะเป้า 68 บ.
TOP ดีด 3% ขานรับกำไรปี 65 ทะลุ 3.2 หมื่นล้านบาท โต 160% จากช่วงเดียวกัน 1.25 หมื่นล้าน รับดีมานด์น้ำมันฟื้นตัว หลังเปิดเมือง โบรกแนะนำ “ซื้อ” ราคาเป้าหมาย 68 บาท 
TOP ดีด 3% ขานรับกำไรปี 65 ทะลุ 3.2 หมื่นล้านบาท โต 160% จากช่วงเดียวกัน 1.25 หมื่นล้าน รับดีมานด์น้ำมันฟื้นตัว หลังเปิดเมือง โบรกแนะนำ “ซื้อ” ราคาเป้าหมาย 68 บาท
13 ก.พ. 2566

ผู้สื่อข่าวรายงานว่า วันนี้ (13 ก.พ. 66) ราคาหุ้น บริษัท ไทยออยล์ จำกัด (มหาชน) หรือ TOP ล่าสุด ณ เวลา 10:53 น. อยู่ที่ระดับ 57.75 บาท บวก 1.50 บาท หรือ 2.67% สูงสุดที่ระดับ 57.75 บาท ต่ำสุดที่ระดับ 56.75 บาท ด้วยมูลค่าการซื้อขาย 202.34 ล้านบาท

นายบัณฑิต ธรรมประจำจิต ประธานเจ้าหน้าที่บริหารและกรรมการผู้จัดการใหญ่ TOP เปิดเผยว่า ผลการดำเนินงานปี 2565 บริษัทมีรายได้จากการขาย 505,703 ล้านบาท เพิ่มขึ้น 51% จากปีก่อนอยู่ที่ 335,827 ล้านบาท และมีกำไรสุทธิ 32,668 ล้านบาท เพิ่มขึ้น 160% จากปีก่อนอยู่ที่ 12,578 ล้านบาท สาเหตุจากราคาขายผลิตภัณฑ์ที่ปรับเพิ่มขึ้นตามราคาน้ำมันดิบ หลังหลายประเทศผ่อนคลายมาตรการปิดเมือง และการเดินทางระหว่างประเทศ
รวมถึงอัตรากำไรขั้นต้นของกลุ่มธุรกิจผลิตสาร LAB ที่อยู่ระดับที่ดี ส่งผลให้กำไรขั้นต้นจากการผลิตของกลุ่มไม่รวมผลกระทบจากสต๊อกน้ำมันเพิ่มขึ้น 7.9 เหรียญสหรัฐต่อบาร์เรล มาอยู่ที่ 13.4 เหรียญสหรัฐต่อบาร์เรล
ขณะที่งวดไตรมาส 4/2565 บริษัทมีรายได้จากการขาย 123,132 ล้านบาท เพิ่มขึ้น 18% จากงวดเดียวกันปีก่อนอยู่ที่ 104,298 ล้านบาท แต่ลดลงเล็กน้อยจากไตรมาสก่อนอยู่ที่ 124,174 ล้านบาท และมีกำไรสุทธิ  147 ล้านบาท ลดลง 97% จากงวดเดียวกันปีก่อนอยู่ที่ 5,033 ล้านบาท แต่เพิ่มขึ้น 1,125% จากไตรมาสก่อนอยู่ที่ 12 ล้านบาท
โดยราคาน้ำมันดิบที่ปรับตัวลดลง ส่งผลให้กลุ่มไทยออยล์ขาดทุนจากสต๊อกน้ำมัน 9,178 ล้านบาท ในไตรมาส 4/2565 เทียบกับกำไรจากสต๊อกน้ำมัน 2,709 ล้านบาทในไตรมาส 4/2564
“ภาพรวมธุรกิจกลุ่มไทยออยล์ปี 2566 คาดว่าจะยังมีแนวโน้มที่ดีขึ้นกว่าช่วงก่อนโควิด-19 เนื่องจากเศรษฐกิจโลกมีแนวโน้มเติบโต และประเทศจีนมีการยกเลิกมาตรการควบคุมการแพร่ระบาดโควิด-19 แต่เศรษฐกิจยังมีความไม่แน่นอนเนื่องจากการปรับเพิ่มอัตราดอกเบี้ย และคงอัตราดอกเบี้ยในระดับสูง เพื่อควบคุมสภาวะเงินเฟ้อ” นายบัณฑิต กล่าว
พร้อมกันนี้คณะกรรมการบริษัท มีมติจ่ายปันผลงวดครึ่งหลังปี 2565 อัตราหุ้นละ 1.70 บาท กำหนดขึ้นเครื่องหมาย XD วันที่ 23 ก.พ. 2566 และจ่ายเงินปันผลวันที่ 27 เม.ย. 2566
ด้าน บริษัทหลักทรัพย์ พาย จำกัด (มหาชน) ระบุว่ามูลค่าพื้นฐานที่ 68.00 บาท อิงค่า PBV ปี 66 อยู่ที่ 0.9 เท่า คิดเป็นส่วนลด 10% ต่อค่าเฉลี่ยกลุ่ม ราคาหุ้นดูเหมือนจะสะท้อนกําไรสุทธิที่กลับสู่ระดับปกติในปี 66 แล้ว จึงมองว่าหุ้นมีราคาไม่แพงที่ 0.8 เท่า ขณะที่มีอัตราผลตอบแทนเงินปันผลที่ดีระดับ 5.0% จึงมองว่า TOP เป็นหุ้นที่น่าสนใจ